Man in hof oor gru-dubbelmoordChantelle Ash en haar babadogtertjie, Tasneem. (Foto: Facebook) Die 29-jarige Mohammad Nasir het Vrydag in die Mokerong-landdroshof buite Mokopane (Potgietersrus) in Limpopo verskyn in verband met die grumoorde op Chantelle Ash (20) en haar nege maande oue babadogtertjie. Kol. Moatshe Ngoepe, polisiewoordvoerder, het gesê die saak is tot 29 Januarie uitgestel wanneer Nasir formeel om borgtog sal aansoek doen. Nasir is Donderdag in Brixton, Gauteng, in hegtenis geneem na die moorde wat verlede week plaasgevind het. Ash en haar dogtertjie, Tasneem, se lyke is verlede week Donderdag in ŉ kamer van ŉ lodge naby Mokopane aangetref nadat hulle twee dae tevore saam met ŉ man daar oornag het. Die man wat saam met hulle daar afgelaai is, was spoorloos. Ash en Tasneem se hande was agter hul rûe vasgebind en hulle is vermoedelik verwurg. Die polisie het na die moorde sy 72 uur lange aktiveringsplan in werking gestel om die moordenaar op te spoor. Ingevolge hierdie plan word bykomende hulpbronne dadelik beskikbaar gestel om die polisie in ŉ ondersoek te help. ŉ Foto van die man wat die polisie in verband met die moorde wou ondervra, is ook wyd op sosialemedianetwerke versprei. ŉ Uitgebreide soektog is van stapel gestuur wat tot Nasir se inhegtenisneming gelei het. Moatshe sê die motief vir die moorde is steeds onduidelik, maar gesinsgeweld kan nie uitgesluit word nie.